รัฐบาลเตรียมเปิดตัวแอปพลิเคชันให้ประชาชนลงทะเบียนรับวัคซีนโควิด-19
นายอนุชา บูรพชัยศรี โฆษกประจำสำนักนายกรัฐมนตรี แถลงภายหลังการประชุมเตรียมความพร้อมการลงทะเบียนเพื่อรับวัคซีนโควิด19 ที่ทยอยจัดสรรค์เข้ามาในประเทศไทย ซึ่งจนถึงขณะนี้ฉีดวัคซีนให้กับกลุ่มเสี่ยงไปแล้ว 204,642 โดส แบ่วงเป็นผู้ได้รับวัคซีนเข็มแรก 167,235 ราย และผู้ที่รับวัคซีนเข็มที่สอง 37,407 ราย ส่วนการเตรียมการเพื่อให้ประชาชนลงทะเบียนรับวัคซีนใช้ระบบแอพพลิเคชั่นเข้ามาช่วย เพื่อให้เกิดความชัดเจน และการกระจายวัคซีนที่ถูกต้อง และเก็บข้อมูลอย่างครบถ้วน โดยจะใช้ application เป๋าตังค์ และ application ถุงเงิน เนื่องจากประชาชนส่วนใหญ่จะติดตั้งแอพพลิเคชั่นดังกล่าวจากมาตรการกระตุ้นเศรษฐกิจของรัฐบาล กว่า 47 ล้านคนทั่วประเทศ นอกจากนี้จะมีการต่อยอด application health wallet (กระเป๋าสุขภาพ) ดำเนินการโดยธนาคารกรุงไทย และกระทรวงการคลัง รวมทั้งจะประสานกับกระทรวงสาธารณสุขที่มี application หมอพร้อม ที่จะช่วยบริหารจัดการเรื่องการลงทะเบียนให้กับประชาชนที่ต้องการรับวัคซีน covid 19         นายอนุชา กล่าวว่า ในเดือนมิถุนายนเป็นต้นไป เราจะได้รับวัคซีนมากพอที่จะสามารถบริการให้กับประชาชนได้อย่างครอบคลุม ประมาณ 5-10 ล้านโด๊สต่อเดือน ครอบคลุมประชากรทั่วประเทศ 33 ล้านคน ที่จะได้รับการฉีดวัคซีนในปี 2564 ทั้งนี้เพื่อที่จะเปิดประเทศให้ได้ตามที่คาดการณ์ไว้ ครอบคลุมประชากรร้อยละ 60 ของประเทศ ซึ่งจะทำให้เราสามารถเตรียมพร้อมที่จะเปิดประเทศอย่างเป็นทางการได้ ภายในต้นปี 2565